《阮将军宝刀歌》
清代·吴文溥

将军伟然淮海豪，身长九尺腰带刀。读书万卷不得意，要扶鳌极抟鹏霄。

天生奇材必有用，持戟殿前色飞动。名标宿卫莅亲军，出试戎韬历蛮洞。

乃者红苗暗九溪，苗氛涨毒溪东西。夹岸旌旗天杳杳，万山鼓角声凄凄。

将军手提三尺铁，夜半横行入虎穴。飞落空中霹雳声，白是刀光赤是血。

五寨榛芜路已通，南山负嵎尚潜踪。尔时总制张经略，驰檄将军趋首功。

将军突出间道口，矢石在前追在后。裹疮转战九死余，缒险梯空身不有。

捷书申报大府来，枷杻赤立啼尘埃。力劝受降止尽杀，岂知骸骨半成灰。

横坡老稚将不免，苦赖将军丐残喘。好生恶杀上帝心，忽以民命同鸡犬。

至今九溪千万家，将军功德流无涯。试看当时宝刀在，英灵出匣生风沙。

不见于公驷马吕虔佩，早卜他年子孙贵。公侯将相非偶然，义结仁深动天地。

此刀杀人复活人，蛟龙气涵江海春。寄语人间报恩子，忽弃蝼蚁争麒麟。

作者简介：浙江嘉兴人，字澹川。贡生。工诗，有韬略。有《南野堂集》。